En trelænget gård på Gårdbosøvej ved Ålbæk brød natten til søndag i brand. Det lykkedes familien at få reddet ejendommens 35 kreaturer ud, så hverken dyr eller mennesker kom til skade ved branden. Gården har til gengæld taget skade. Det er lykkedes brandfolk fra Ålbæk, Skagen og Frederikshavn at redde ejendommens stuehus, efter at de blev alarmeret om branden klokken 02.02 natten til søndag, men gårdens øvrige bygninger er udbrændt. Det var familiens voksne søn, der opdagede branden. Han vågnede ved, at han kunne fornemme et kraftigt lysskær på sit værelse, og da han så ud af vinduet, kunne han se, at der var ild i gårdens ladebygning. - Det er uvist, hvordan branden er opstået, fortæller vagtchef Bent Højgaard fra Nordjyllands Politi.

Opsummering:
Der udbrød natten til søndag brand på en trelænget gård ved Ålbæk. Ingen mennesker eller dyr kom til skade.